Foto: YouTube/Index

U VRTIĆIMA diljem Zagreba od roditelja je zatraženo da potpišu izjavu kojom predaju pravo na korištenje autorskih djela svoje djece Savezu društava Naša djeca Hrvatske, koje pak u suradnji s Todorićevom Jamnicom tako prikuplja poruke djece o sreći.

Todorić tako putem Saveza DND traži od djece da mu besplatno ustupe prava na svoje poruke i crteže na pet godina. Iako u njegovoj Jamnici nisu htjeli konkretno reći što će učiniti s dječjim crtežima i porukama o sreći, u Savezu DND Hrvatske bili su konkretniji.

No, na početku, predstavimo što točno Todorićeva tvrtka preko Saveza DND traži od mališana, odnosno njihovih roditelja.



"Dajemo suglasnost Savezu društava naša djeca da koristi autorsko djelo i ostvaruje autorska prava na autorskom djelu i to na porukama i crtežima prikupljenim u akciji "Poruke djece o sreći", ostvarenoj u Suradnji Saveza društava Naša djeca Hrvatske i Jamnica d.d.



Ovim putem prenosimo na Savez pravo korištenja autorskog djela i ostvarivanja autorskih prava na autorskom djelu, čime Savez stječe neograničeno pravo korištenja autorskog djela na način na koji hoće i koliko puta hoće na području RH, BiH, Crne Gore, Slovenije, Srbije, Mađarske, Kosova, Makedonije, Slovačke i Češke, a u skladu s etičkim kodeksom partnera.



Korištenje prava autorskog djela posebno obuhvaća pravo umnožavanja, distribucije, korištenja u reklamne i promocijske svrhe i pravo iskorištavanja može prenijeti na treće osobe, partnere i suradnike.



Pravo iskorištavanja autorskih djela po ovom Ugovoru vremenski su ograničena na razdoblje od 1. studenog 2016. do 1. studenog 2021. godine", stoji na formularu kojeg su neki roditelji odbili potpisati, na što su uostalom imali pravo.

Sve u dogovoru s Lovrićevim uredom



A vrtići su spomenute formulare podijelili jer je tako Savez DND dogovorio s Gradskim uredom za odgoj i obrazovanje.



Pitali smo Jamnicu na koji način će koristiti dječje poruke i crteže, kao i hoće li se dječje poruke naći na njihovim bocama s vodom, no konkretan odgovor na to pitanje nismo dobili.



"Jamnica d.d. uključila se u projekt Saveza društava Naša djeca, koji već godinama prikuplja poruke djece odraslima. Cilj ovog projekta, jest poticanje kreativnosti i izražavanja dječjeg mišljenja te se sudjelovanje u njemu odvija uz poštovanje svih prava i sigurnosti djece. U prilog tome govori i stečeni ugled partnera u projektu; Jamnice d.d. kao tržišnog lidera u svojoj djelatnosti i društveno odgovorene kompanije te udruge Savez društva Naša djeca o čijem renomeu govori i više od 60 godina postojanja i njihovo dugogodišnje iskustvo rada s djecom.



Svi uključeni u projekt dobili su sve detaljne informacije o njegovom tijeku i namjeni, a ako se donese odluka o njegovoj potpunoj realizaciji bit će nam zadovoljstvo prezentirati vam ga u cijelosti", stoji u odgovoru Jamnice d.d.



Detaljnije su nam pak odgovorili u Savezu društava Naša djeca Hrvatske, gdje su zapravo potvrdili da je moguće kako će se dječje poruke naći na bocama s vodom u vlasništvu tvrtke Ivice Todorića.

Tekst se nastavlja ispod oglasa

Dječje poruke kroz marketinški proizvod



"Sve informacije o ovoj akciji upućene su svim uključenim osobama na početku ove akcije te se je sukladno s time uvažilo mišljenje svakog voditelja društva, odgajatelja, nastavnika i naravno roditelja te najzad i samog djeteta koje je volju i želju za sudjelovanjem izrazilo potvrdno ili niječno i u pogledu poruka i u pogledu crteža.



Napominjemo da smo u ovoj fazi projekta vrlo radosni što je akcija pisanja poruka djece odraslima na temu sreće imao veliki odaziv u Društvima Naša djeca, vrtićima i školama, što pokazuje da su odgojno-obrazovne ustanove prepoznale ovu akciju i vrijednost ovog projekta i suradnje sa Savezom društava Naša djeca, kao i vrlo kreativnu mogućnost da izvorno dječje poruke i misli o jako važnoj temi kao što je sreća mogu na jedan spontan i kreativan način imati vidljivost kroz marketinški proizvod, kao što je voda u boci", stoji u odgovoru Saveza Društava Naša djeca za Index.



"Akciju provode Društva Naša djeca u gradovima i općinama, a Savez DND prikuplja i objavljuje originalne dječje poruke i crteže u zborniku "Poruke djece odraslima".



Tijekom tih 25 godina trajanja akcije, prikupljeno je više od 10 000 dječjih poruka ili zrnca dječje mudrosti, objavljenih u 17 zbornika "Poruka djece odraslima". Pritom su s djecom obrađivane različite teme (o sreći, ljubavi, obitelji, željama, igri...) kako bi djeca mogla izraziti svoje mišljenje, uputiti ga odraslima na originalan način i kako bi se potakla dječja participacija u javnom životu te kako bi se i tim putem ostvarilo zagovaranje dječjih prava što je ujedno i jedan od strateških ciljeva Saveza društava Naša djeca Hrvatske i svih njegovih društava diljem RH.



Savez DND-a, promičući aktivno dječje sudjelovanje i pravo djeteta na izražavanje mišljenja putem poruka djece odraslima nastoji ostvariti i apelirati odrasle da je glas djece važan. Ovom akcijom tako široj javnosti, pogotovo odraslim članovima društva koji donose odluke važne za djecu, dječje poruke i glas djece potiču ih na to da je položaj djeteta u društvo vrlo važan i da mišljenje djece treba uvažavati.



Kako je to jedna od akcija i aktivnosti Saveza koju je Jamnica u okviru svojeg društveno odgovornog projekta "Jana – voda s porukom" prepoznala Savez DND Hrvatske i Jamnica d.d. započeli su partnerstvo i prvu fazu prikupljanja izvornih dječjih poruka i crteža za potrebe tog projekta. Napominjemo da ovakva vrsta društvenog odgovornih projekata i međusektorske suradnje poslovnog i neprofitnog sektora je uobičajena praksa filantropije i potpore civilnog društva u svijetu, a zadnjih godina i u Hrvatskoj", stoji u odgovoru Saveza DND.

Sve na dobrovoljnoj bazi



Ističu kako su akciju prikupljanja poruka djece na temu sreća proveli u suradnji s Društvima Naša djeca diljem Hrvatske, Gradskim uredom za obrazovanje, kulturu i šport i u brojnim vrtićima i školama u Gradu Zagrebu.



Za potrebe prikupljanja poruka, kao i za potrebe fotografiranja radionica crtanja i pisanja poruka, Savez DND, "u dogovoru s partnerima iz Jamnice, kao nositelj akcije, je u skladu s etičkim načelima zamolilo, navode, službeni i pismeni ulazak u obrazovne ustanove od strane odgovorne osobe vrtića/škole kao i suglasnost obaju roditelja za svako dijete koje je sudjelovalo u radionici pisanja i crtanja poruka".



Stoga je, kažu, svako sudjelovanje u ovoj akciji dobrovoljnog tipa te je participacija svakog djeteta provedena tako da se roditelje obavijesti usmeno putem odgajatelja u uključenim vrtićima, nastavnika u uključenim školama te putem voditelja društava Naša djeca Hrvatske koja su se odazvala na sudjelovanje u akciji.



"Sukladno sa zakonskom i pravnom zaštitom dječjih prava naravno da su u skladu s pravnom praksom partnera (Jamnice d.d.) izrađene i suglasnosti roditelja o participaciji svakog djeteta u akciji koje se je svakom roditelju dalo na razmatranje i svojevoljan pristanak ili nepristanak o sudjelovanju njegovog djeteta, s jasno navedenom namjerom u koje svrhe će poruka odnosno crtež koristiti. Ono dijete koje nije imalo potrebnu suglasnost izuzeto je iz fotografiranja i ustupanja njegove poruke.



Oni roditelji koji se nisu složili putem suglasnosti da prikupljene poruke budu korištene u komercijalne svrhe te poruke/crteži bit će izuzeti iz cijelog projekta", kažu u Savezu DND.